PATVIRTINTA

Skuodo rajono savivaldybės tarybos

2020 m. gegužės 28 d. sprendimu Nr. T10-87/T9-

**SKUODO RAJONO KULTŪROS CENTRO 2019 METŲ VEIKLOS ATASKAITA**

**VADOVO ŽODIS**

Skuodo rajono kultūros centras (toliau – Kultūros centras) yra Skuodo rajono savivaldybės pelno nesiekiantis ribotos civilinės atsakomybės viešasis juridinis asmuo, veikiantis kultūros srityje ir viešai teikiantis šios srities paslaugas. Nuo 2016 metų Kultūros centrui patvirtinta I kategorija.

Pagrindinės Skuodo rajono kultūros centro funkcijos, teikiamos paslaugos – kalendorinių, atmintinų datų ir valstybinių švenčių organizavimas, vietos bendruomenių kultūrinių poreikių tenkinimas, mėgėjų meno kolektyvų veiklos organizavimas, rūpinimasis tradicijų išsaugojimu, kultūros ir profesionalaus meno sklaida, kultūrinių bei dvasinių vertybių populiarinimas visuomenėje, žemaitiškų kultūros vertybių paveldo išsaugojimas, pramoginių ir edukacinių renginių organizavimas, Skuodo krašto kultūrinio išskirtinumo formavimas, rajono įvaizdžio tobulinimas, Skuodo vardo garsinimas šalyje ir už jos ribų.

**Kultūros centro struktūra**.2019 metais kultūros centre dirbo ir visas funkcijas įgyvendino tinkamą išsilavinimą ir kvalifikaciją kultūros ir švietimo srityje turintis 31 (trisdešimt vienas) darbuotojas, iš jų – 3 (trys) administracijos, 3 (trys) techniniai ir 25 (dvidešimt penki) kūrybiniai darbuotojai. Tobulino kvalifikaciją 63 darbuotojai (įskaitant, kad 1 darbuotojas dalyvavo keliuose seminaruose). 2019 metais buvo jaučiamas 2 (dviejų) kultūros ir meno specialistų poreikis (Notėnų skyriaus kultūrinių renginių organizatoriaus ir kultūrinių renginių organizatoriaus Skuode). Nekonkurencingi atlyginimai, maža motyvacija atvykti į Skuodą ar rajono seniūniją sunkina jaunų kvalifikuotų specialistų pritraukimą. Kultūros centras, siekdamas patenkinti teikiamas paslaugas ir kompensuodamas specialisto trūkumą, Notėnų skyrių koordinavo tiesiogiai iš Skuodo. Nors seniūnijos visi įvardinti kultūriniai poreikiai buvo įgyvendinti, tačiau specialisto poreikis liko, todėl naujas darbuotojas rastas ir priimtas nuo 2020 m. sausio 2 d.

Per 2019 metus suorganizuota 514 (penki šimtai keturiolika) etninės kultūros, mėgėjų meno, pramoginių ir profesionalaus meno renginių, kuriuos aplankė 79 403 (septyniasdešimt devyni tūkstančiai keturi šimtai trys) lankytojai ir dalyviai. Kultūros centras turi 24 mėgėjų meno kolektyvus ir 5 būrelius (studijas), kurių veikloje dalyvauja 275 nariai (saviveiklininkai). Per metus kolektyvai surengė 272 pasirodymus rajone, Lietuvoje ir už jos ribų kartu sudėjus.

Kultūros centras 2019 metais parengė ir pateikė 7 (septynias) projektų paraiškas į Lietuvos kultūros tarybą (Tolygios kultūrinės raidos įgyvendinimas regionuose: Klaipėdos apskritis) ir 3 (paraiškas) į Skuodo rajono savivaldybės kultūros plėtros ir bendruomenių veiklų aktyvinimo projektų finansavimo iš savivaldybės biudžeto lėšų fondą. Lietuvos kultūros tarybos gautomis lėšomis (VB) įgyvendinti 4 (keturi) projektai, o iš savivaldybės biudžeto patvirtinti ir įgyvendinti visi 3 (trys) projektai. Iš viso gauta 22 590,00 (dvidešimt du tūkstančiai penki šimtai devyniasdešimt (18 190 Eur VB, 4400 Eur SB)) Eur projektinių lėšų iš kurių suorganizuota 19 renginių. Projektinėje veikloje dalyvavusių asmenų skaičius yra apie 8 500 (aštuonis tūkstančius penkis šimtus).

Lėšų iš privačių rėmėjų, Kultūros centrui pavyko pritraukti 3 158 Eur (tris tūkstančius vieną šimtą penkiasdešimt aštuonis eurus).

**Pasiekimai ir apdovanojimai.** Kultūros centras ir jo kolektyvai yra populiarūs, ryškūs ne tik Lietuvoje, bet ir užsienyje. Ne išimtis ir 2019 metai, kurie buvo ypatingi tarpkultūrinės bendrystės srityje bei gautais apdovanojimais. Vienas pirmųjų, tai Tarptautinei teatro dienai, kovo 23 dieną Varėnos kultūros centre įvykusioje mėgėjų teatrų šventėje „Tegyvuoja teatras“ išdalyti prestižiniai apdovanojimai šalies teatralams, tarp kurių į nominaciją „Ryškiausias aktorių ansamblis“ pateko ir Skuodo rajono kultūros centro Žemaičių teatro artistai (vad. E. Untulis). O tarp 44 miestų, rajonų centrų, Skuodo rajono kultūros centro Žemaičių teatro spektaklis „Sokts žaidėms“ (autorius ir režisierius E. Untulis) buvo įvertintas labai gerai ir gavo diplomą.

Balandžio 29–gegužės 7 dienomis Skuodo rajono kultūros centro liaudiškos muzikos kapela „Bartuva“ (vad. Vidmantas Valinskis) kartu su Mažeikių choreografijos mokyklos tautinių šokių ansambliu „Kauškutis“ (vad. Jolanta Tendienė) dalyvavo VI tarptautiniame Tiandzino kultūros ir menų festivalyje Kinijoje (Pekine ir Tiandzine). Gegužės 11–13 d. Ukrainoje, Iljinci mieste, vyko nacionalinės chorinės muzikos konkursas-festivalis. Jame turėjo galimybę sudainuoti ir Skuodo rajono kultūros centro vokalinis moterų ansamblis „Vaivorykštė“. Rugpjūčio 23–25 dienomis Skuodo rajono kultūros centro folkloro ansamblis „Vereta“, vadovaujamas Sigitos Žiemelienės, dalyvavo folkloro šventėje „Duonos ir medaus diena 2019“ Gniewino miestelyje (Lenkijoje). Rugpjūčio 23–26 d. Skuodo rajono kultūros centro liaudiškos muzikos kapela ,,Bartuva“ (vad. Vidmantas Valinskis) kartu su oficialia Skuodo rajono savivaldybės delegacija dalyvavo Ukrainos Nepriklausomybės dienos renginiuose Žytomyro ir Choroševo miestų šventėse. Spalio 19–20 dienomis Skuodo rajono kultūros centro Žemaičių teatro jaunimo grupė dalyvavo tarptautiniame teatrų festivalyje Rakverės mieste, Estijoje. Spalio 26–29 dienomis Skuodo rajono kultūros centro liaudiškos muzikos kapela ,,Bartuva“ (vadovas Vidmantas Valinskis) lankėsi Rogalando (Norvegija) lietuvių bendruomenėje. Ne tik patys koncertavo, bet ir kartu su tautinių šokių kolektyvu „Jorė“ bei ansambliu „Šeimyna“ atliko koncertinę programą ŽEMAITIJAI 800. Gruodžio 9 dieną Vilniaus rotušėje įvykusiuose 8-uose Lietuvos kultūros centro asociacijos prestižiniuose apdovanojimuose „Auksinis feniksas“, kuriuose nominacijoje „Geriausias metų kultūros centro direktorius“ tapo Skuodo rajono kultūros centro direktorius Vidmantas Valinskis.

Taigi, Kultūros centro ir jo darbuotojų, kolektyvų, meno vadovų įdirbio dėka Skuodo krašto vardas išdidžiai skamba ne tik Lietuvoje, bet ir užsienyje.

**Pastabos, problemos ir pasiūlymai**. Neišspręstas lieka Kultūros centro patalpų klausimas. Kolektyvai neturi, kur repetuoti. Kiekvienais metais akcentuojama, kad Skuodo rajono kultūros centre yra tik vienas repeticijų kabinetas. Laukiama antro aukšto dalies patalpų. Taip pat po centrinės miesto aikštės rekonstrukcijos buvo pažadėta sutvarkyti prieigas ir takelius prie Kultūros centro, nes trinkelės ištrupėjusios, išsikilnojusios, morališkai pasenusios, galima ir kojas išsisukti.

Trūksta investicinių lėšų smulkiems patalpų remontams (būtina atlikti Skuodo rajono kultūros centro fojė apdailos remontą) ir inventoriaus įsigijimui, apšvietimo įrenginių bazės atnaujinimui. Nuo to priklauso ir renginių kokybė, ir įstaigos įvaizdis atvykstantiems svečiams, renginių lankytojams bei dalyviams.

**I SKYRIUS**

**STRATEGINIO VEIKLOS PLANO ĮGYVENDINIMAS**

Skuodo rajono kultūros centras, įgyvendindamas 2019–2021 metų Skuodo rajono savivaldybės strateginį veiklos planą, orientuoja veiklą į pirmą strateginį tikslą – užtikrina aukštą teikiamų paslaugų kokybę ir prieinamumą. Todėl, užtikrinant Kultūros centro veiklos organizavimą, pagal gautus asignavimus vykdomas numatytas tikslas – skatinti kultūrinę veiklą ir jos sklaidą Skuodo rajone. Įgyvendinami uždaviniai:

1. Skatinti ir remti profesionalaus ir mėgėjų meno sklaidą, didinti kultūros prieinamumą;

2. Atnaujinti ir tvarkyti kultūros įstaigas, kultūros paveldo objektus ir infrastruktūrą.

Tinkamas ir šis strateginiame plane numatytas tikslas – skatinti tarprajoninį ir tarpvalstybinį bendradarbiavimą socialinėje, ekonominėje, kultūrinėje, sportinėje ir turizmo srityse. Įgyvendinama užduotis – kurti palankias sąlygas įmonių, organizacijų bendravimui ir keitimuisi patirtimi su kitų rajonų ir šalių organizacijomis.

**II SKYRIUS**

**KONTEKSTO (APLINKOS) ANALIZĖ**

**Politiniai-teisiniai veiksniai.** Kultūra nėra pastovi būsena, kurią būtų galima nuosekliai ir išsamiai aprašyti. Lietuvoje nėra patvirtintos kultūros centrų vystymo strategijos, vieningų standartų ar kriterijų, todėl Kultūros politiką privaloma formuoti kryptingai. Tai turėtų būti konkretūs valstybės institucijų sprendimai bei veiksmai, kuriais būtų imamasi kultūrą plėtoti ir skleisti, įtrauktų visuomenės dalyvavimą kultūros procese, užtikrintų jos valdymą, remtų meninę kūrybą, užtikrintų žmogaus įvairiapusę kultūrinę raišką. Kultūra yra nacionalinės vyriausybės kompetencija ir prioritetas. Europos Sąjunga nereglamentuoja nacionalinės kultūros politikos, bet Europos Sąjunga suinteresuota šalių narių kultūros įvairove, kultūriniu bendradarbiavimu tarp šalių. Todėl Kultūros centro asignavimai, skirti funkcijoms vykdyti, priklauso nuo vietos savivaldos prioritetų.

Skuodo rajono kultūros centro savininko teises ir pareigas įgyvendinanti institucija – Skuodo rajono savivaldybė. Kultūros centras, vykdydamas Lietuvos Respublikos kultūros centrų įstatyme numatytas funkcijas, savo veikloje vadovaujasi ir LR Konstitucija, LR biudžetinių įstaigų įstatymu, Civiliniu kodeksu, Vietos savivaldos įstatymu, LR Vyriausybės nutarimais, LR kultūros ministro įsakymais, Skuodo rajono savivaldybės tarybos sprendimais, savivaldybės mero potvarkiais, savivaldybės administracijos direktoriaus įsakymais ir kitais teisės aktais bei nuostatais.

Kultūros centro veikla grindžiama bendražmogiškomis vertybėmis bei tautos tradicijomis, todėl privalo tenkinti gyventojų kultūrinius poreikius, nepriklausomai nuo jų tautybės, politinių pažiūrų, amžiaus, religijos, profesijos ir kitų požymių.

**Socialiniai veiksniai.** Skuodo rajono savivaldybėje2019 m. pradžioje gyveno 16 493 gyventojai (5,2 proc. Klaipėdos apskrities arba 0,6 proc. šalies gyventojų). Miesto gyventojų dalis rajone sudarė 32 proc., kaimo – 68 proc. Lyginant 2015 ir 2019 m. pradžios duomenis, Skuodo rajono savivaldybėje gyventojų skaičius sumažėjo 10,8 proc., t. y. daugiau nei dvigubai, palyginti su gyventojų skaičiaus mažėjimu visoje Lietuvoje (4,3 proc.), ir beveik tris kartus daugiau, palyginti su Klaipėdos apskrities gyventojų skaičiaus mažėjimo rodikliu (2,9 proc.). Prognozės rodo, jog gyventojų skaičius ir toliau gali kristi, o pagal amžių rajonas yra sparčiai senstantis. Kol kas 2019 metų statistinės kultūros centro ir jo skyrių veiklos analizė nerodo didelių renginių ir lankytojų pokyčių, priešingai, renginiuose ir mėgėjų meno kolektyvų veiklose visuomenė dalyvauja aktyviai, skaičiai yra stabilūs arba didesni, lyginant su praėjusiais metais. Tačiau paminėti demografiniai rezultatai (gyventojų mažėjimas ir senėjimas) vis dėlto gali neigiamai įtakoti kultūros centro veiklą, renginių skaičių, jo formų keitimą bei mėgėjų meno kolektyvų skaičių.

**Ekonominiai veiksniai**. Skuodo rajono kultūros centras finansuojamas iš šių pagrindinių šaltinių: Skuodo rajono savivaldybės skiriamų asignavimų, pajamų už įstaigos teikiamas paslaugas, projektų ir rėmėjų lėšų. Skiriamų lėšų kiekis tiesiogiai lemia pagrindinių Kultūros centro funkcijų atlikimo galimybes. Trūksta lėšų personalo motyvavimui ir skatinimui, jaunų kvalifikuotų specialistų pritraukimui, smulkiems patalpų remonto darbams, inventoriaus įsigijimui, apšvietimo įrenginių bazės atnaujinimui. Mažas privataus sektoriaus vaidmuo, remiant kultūrą ir meną, nėra mecenatystės tradicijų.

**III SKYRIUS**

**STRATEGINIŲ TIKSLŲ ĮGYVENDINIMAS**

|  |
| --- |
| **1 strateginis tikslas[[1]](#footnote-1) – užtikrinti aukštą teikiamų paslaugų kokybę ir prieinamumą** |
| **Tikslas[[2]](#footnote-2) – skatinti kultūrinę veiklą ir jos sklaidą Skuodo rajone** |
| ***1 lentelė.***Tikslą įgyvendinančios programos patvirtintų asignavimų panaudojimas   |  |  |  |  |  |  | | --- | --- | --- | --- | --- | --- | | Programos kodas | Programos pavadinimas | Asignavimų panaudojimas (tūkst. Eur), | | | | | Asignavimų planas | Patikslintas asignavimų planas\* | Panaudota  asignavimų | Panaudota asignavimų (proc.)\*\* | | 1 | 2 | 3 | 4 | 5 | 6 | | 3.1.1.2. | Skuodo rajono kultūros centro veiklos organizavimo užtikrinimas | 322,3 | 322,3 | 317,6 | 98,6 | | *Iš jų ES ir kita tarptautinė finansinė parama* | |  |  |  |  | |  |  |  |  |  |  |   \* Jeigu asignavimų plane, įskaitant patikslinimus ataskaitiniam laikotarpiui, asignavimai didėja ar mažėja daugiau nei 5 proc. lyginant su asignavimais, nurodytais asignavimų plane, to priežastys trumpai paaiškinamos po lentele. Paaiškinimai pateikiami dėl patikslintų asignavimų programos lygiu.  \*\* Jeigu asignavimų panaudojimo procento nuokrypiai viršija 10 proc., jie ir jų priežastys trumpai paaiškinami po lentele. |
| ***1 grafikas.*** *Vidutinis vieno kultūros centro įstaigos surengto ne komercinio renginio dalyvių skaičius*  Tiek 2017, tiek 2018 ir ataskaitiniais 2019 metais buvo svarbu išlaikyti jau esamus renginio dalyvius ir pritraukti naujų. Lyginant planuojamus rezultatus su esamais faktais, 1 grafike galima matyti, kad lūkesčiai yra teigiami ir viršiję plano rodiklius. 2019 metais renginio dalyvių skaičius padidėjo 14,41 proc. nei buvo planuota. Tokį pokytį galėjo lemti didesnis renginių pasirinkimas, renginių kokybė bei jų įvairumas. Taip pat didesnė lankytojų paklausa galėjo atsirasti dėl padidėjusio turistų atvykimo, sugrįžtančių iš užsienio artimųjų.  ***2 grafikas.*** *Vidutinė vienam kultūros įstaigos surengtam ne komerciniam renginiui tenkanti išlaidų suma, Eur*  Vidutiniškai vienam kultūros centro įstaigos surengtam ne komerciniam renginiui tenkanti išlaidų suma yra 27,45 Eur (2017–2019 metų). 2 grafike galime matyti, kad 2017 metais vienam renginiui tenkanti išlaidų suma yra tik 14,45 eurų, o 2018 metais ši suma padvigubėjo – 30,30 eurų. 2019 metais planuota vienam renginiui suma išaugo 34,39 procentais. Tokį pokyti galėjo lemti išaugusių prekių ir paslaugų kainos, kurios ateityje ir toliau planuoja kilti. Norint ir toliau išlaikyti renginių kokybės kartelę bei ją kelti, išlaidos renginiui didės. Reikėtų atkreipti dėmesį į tai, kad paskutinius trejus metus finansavimas renginiams yra mažinamas, o jų organizavimo kaina kyla, todėl labai daug įtakos turi galimybė teikti projektines paraiškas ir gauti papildomą finansavimą, bei svarbios privačių rėmėjų lėšos, kurių mūsų rajone yra mažai.  Tikslo pasiekimo iššūkiai ir galimybės:  ♦ Skuodo rajono kultūros centro pasiekti rezultatai yra viršiję lūkesčius, todėl ir toliau siekiama išlaikyti išaugusį renginių dalyvių skaičių bei stengtis pritraukti daugiau lankytojų, suteikti pasiūlą, atitinkančią gyventojų poreikius.  Kaina, tenkanti vienam kultūros centro renginiui, lyginant nėra didelė, tačiau siekiant renginių kokybės, bei atsižvelgiant į prekių ir paslaugų kainų kylimą, neišvengiamai didės ir ateityje.  ♦ Kaip galima matyti vertinimo kriterijų įgyvendinimo analizėje, Kultūros centro veikla yra pažangi. Didžioji dalis rodiklių yra faktiškai viršiję numatytą planą. Ataskaitiniais 2019 metais vidutiniame vieno kultūros centro surengtame ne komerciniame renginyje dalyvių skaičius išaugo 14,41 proc., vidutiniškai vienam surengtam ne komerciniam renginiui tenkanti išlaidų suma 34,39 proc. didesnė. Projektų lėšomis finansuotų renginių skaičius dvigubai didesnis – 19, o buvo planuoti tik 8.  Sunkiau pasiekti numatytą planą sekėsi meno kolektyvų pasirodymuose, mažesnis įgyvendintų projektų skaičius ir labdaros-paramos lėšų pritraukimas.  ♦ Pagal Kultūros centro veiklos rezultatus galima matyti, kad renginių lankomumas yra didelis, gausus, todėl tai turėtų didinti vietinį privatų verslo pelningumą (kavinės, parduotuvės, lauko prekyba). Taip pat didina žinomumą apie Skuodą, geri atsiliepimai motyvuoja ir paskatina atvykti dar daugiau žmonių, skatina turizmą ir ne tik kultūrinį. Kultūros centro kolektyvų dėka, Skuodo krašto vardas yra išgirstas ir už Lietuvos ribų, kas taip pat didina susidomėjimą apie mūsų rajoną. Į Kultūros centro veiklą įtraukiami tiek vaikai, tiek jaunimas, tiek suaugę ar pagyvenę asmenys, o tai didina užimtumą, aktyvumą įsijungti į visuomeninę veiklą. Kuo didesnis užimtumas, kuo yra didesnis veiklų pasirinkimas, tuo gyvenvietė tampa patrauklesnė potencialiems gyventojams ir atvykstantiems. |

––––––––––––––––––––

Vidmantas Valinskis, tel. (8 440) 51 581

Skuodo rajono kultūros centro 2019 m.

metinės veiklos ataskaitos priedas

**VERTINIMO KRITERIJŲ ĮGYVENDINIMO ANALIZĖ**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Strateginio tikslo kodas | Programos kodas | Programos tikslo kodas | Uždavinio kodas | Vertinimo kriterijaus pavadinimas | Vertinimo kriterijaus kodas | Faktiniai duomenys | | | 2019 m. planas  (savivaldybės mastu) | Įvykdymas, proc. |
| 2017 m. | 2018 m. | 2019 m. |
| 3 | 3 | 1 |  | Vidutinis vieno kultūros įstaigos surengto ne komercinio renginio dalyvių skaičius | R-3-1-1 | 117 | 121 | 127 | 111 | 114,41 |
| 3 | 3 | 1 |  | Vidutinis vienam kultūros įstaigos surengtam ne komerciniam renginiui tenkanti išlaidų suma, Eur[[3]](#footnote-3) | R-3-3-1 | 14,45 | 30,30 | 37,59 | 27,97 | 134,39 |
| 3 | 3 | 1 | 1 | Vidutinis vieno meno kolektyvo pasirodymų per metus skaičius | P-3-1-1-4 | 10 | 12 | 11 | 12 | 91,66 |
| 3 | 3 | 1 | 1 | Savivaldybės bendradarbiavimo su miestais partneriais – vizitai, kultūriniai renginiai, verslo misijos ir kt., skaičius per metus | P-3-1-1-5 | 9 | 10 | 9 | 15 | 60 |
| 3 | 3 | 1 | 1 | Projektų lėšomis finansuotų renginių skaičius | P-3-1-1-6 | 7 | 4 | 19 | 8 | 237,5 |
|  |  |  |  | Įgyvendinamų prevencinių programų skaičius |  | 2 |  |  | 29 | 0 |
|  |  |  |  | Įstaigų savarankiškai įgyvendinamų projektų skaičius |  | 7 | 4 | 7 | 27 | 25,93 |
|  |  |  |  | Pritraukta labdaros – paramos lėšų, tūkst. Eur[[4]](#footnote-4) |  | 0,3 | 2,09 | 3 | 13 | 23,1 |

1. Viešojo sektoriaus subjekto strateginiai tikslai turi sutapti su Skuodo rajono savivaldybės veiklos plano strateginiais tikslais. [↑](#footnote-ref-1)
2. Viešojo sektoriaus subjekto Strateginiame veiklos plane numatyti tikslai. [↑](#footnote-ref-2)
3. Renginiams iš visų finansavimo šaltinių skirtų lėšų suma dalinama iš bendro nekomercinių renginių skaičiaus per metus. Įskaičiuojama ir darbuotojų, dirbusių prie renginio organizavimo, vykdymo darbo užmokesčio dalis. [↑](#footnote-ref-3)
4. Skaičiuojamos rėmėjų skirtos lėšos, 2 proc. GPM lėšos, labdaros lėšos ir pan. [↑](#footnote-ref-4)